**Lew Brown**, alk. **Louis Brownstein** (10. joulukuuta 1893 Odessa – 5. helmikuuta 1958 New York) oli venäläissyntyinen yhdysvaltalainen sanoittaja ja teatterikäsikirjoittaja. Hänet tunnetaan erityisesti yhteistyöstään B. G. DeSylvan ja Ray Hendersonin kanssa 1920- ja 1930-luvulla.

Elämä ja ura
------------

Louis Brownstein (ven. Луис Браунштейн, Luis Braunštein) syntyi vuonna 1893 Odessassa, Venäjän keisarikunnassa, nykyisen Ukrainan alueella. Hänen perheensä muutti Yhdysvaltoihin Louisin ollessa viisivuotias. Hän sanoitti jo teini-ikäisenä Albert Von Tilzerin hittikappaleen "I’m the Loneliest Gal in Town" (1912). Vuonna 1916 hän sanoitti suosituksi tulleen laulun "If You Were the Only Girl". Myös vuoden 1921 "Dapper Dan" -kappaleesta tuli hitti.

Lew Brownin uran menestynein aika alkoi vuonna 1922, kun hän alkoi kirjoittaa lauluja yhdessä pianisti Ray Hendersonin kanssa. Heidän ensimmäinen yhteinen kappaleensa oli "Georgette" vuoden 1922 näytelmästä *Greenwich Village Follies*. Kolme vuotta myöhemmin mukaan liittyi sanoittaja B. G. DeSylva. Miehet kirjoittivat yhdessä Broadway-musikaaleja, mukaan lukien *Good News* (1927), *Manhattan Mary* (1927), *Hold Everything* (1928), *Follow Thru* (1929), *Flying High* (1930) ja useita näytelmiä jokavuotiseen *George White’s Scandals* -sarjaan.

Vuonna 1929 Brown, Henderson ja DeSylva muuttivat Hollywoodiin. He kirjoittivat musiikkia 20th Century Foxin elokuviin *Sonny Boy* (engl. *The Singing Fool*, 1928), *Sano se lauluin* (engl. *Say It with Songs*, 1929) ja *Yllätyksiä v. 1980* (engl. *Just Imagine*, 1930). Vuonna 1931 DeSylva jäi Hollywoodiin työskentelemään elokuvatuottajana, ja Brown jatkoi musiikin tekemistä Hendersonin kanssa.

Brown kirjoitti DeSylvan lähdön jälkeen musiikin muun muassa teatterinäytelmiin *Calling All Stars* (1934) ja *Yokel Boy* (1939). Hän tuotti myös elokuvia Hollywoodissa ja teki yhä toisinaan yhteistyötä DeSylvan ja Hendersonin kanssa. Vuonna 1956 Brownin, Hendersonin ja DeSylvan urasta tehtiin elokuva *Kaikki riippuu sinusta* (engl. *The Best Things in Life Are Free*).

Lew Brown kuoli New Yorkissa 5. helmikuuta 1958.

Lähteet
-------

1. 1 2 3 4  Layne, Joslyn: Lew Brown *Allmusic*. Viitattu 1.1.2012. (englanniksi)
2. 1 2  Lew Brown *Songwriters Hall of Fame*.  Arkistoitu 4.3.2016. Viitattu 20.2.2012. (englanniksi)
3. 1 2  Sandra Burlingame: BG De Sylva *JazzBiographies.com*.  Arkistoitu 21.11.2011. Viitattu 1.1.2012. (englanniksi)
4. 1 2  Knapp, Margaret: "DeSylva, (B.G.) Buddy [George Gard], (1869 - 1950), lyricist, librettist; Lew Brown [Louis Brownstein], (1893 - 1958), librettist, lyricist, director, producer; and Ray Henderson [Raymond Brost], (1896 - 1970), composer", *The Cambridge Guide to Theatre*. Cambridge University Press, 2000. ISBN 0-521-43437-8. (englanniksi)

  


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Argentiina
* Saksa
* Israel
* Suomi (KANTO)
* Belgia
* Yhdysvallat
* Latvia
* Japani
* Tšekki
* Australia
* Kroatia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana
* SNAC

 |

 |